SMT มั่นใจปีนี้พลิกมีกำไร หลัง H1 มีกำไรแล้ว 69 ลบ.
SMT มั่นใจปีนี้พลิกมีกำไร หลังครึ่งแรกทำกำไรแล้ว 69 ลบ. จากผลิตภัณฑ์ใหม่ - เตรียมขยายกำลังการผลิตเพิ่มในปี 60 สำหรับกลุ่มสินค้า IC Packaging
30 ส.ค. 2559

นายพีระพล วิไลวงศ์เสถียร ประธานเจ้าหน้าที่บริหาร บริษัท สตาร์ ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เปิดเผยว่า บริษัทฯมั่นใจปีนี้กลับมามีกำไรสุทธิอย่างแน่นอน จากปีก่อนมีผลขาดทุนสุทธิราว 55 ล้านบาท โดยในครึ่งแรกปีนี้ทำกำไรสุทธิแล้วราว 69 ล้านบาท จากผลิตภัณฑ์ใหม่ (New Product) ที่เข้ามาเสริม ทำให้มาร์จิ้นสูง
แม้ว่าในส่วนของรายได้ปีนี้คาดว่าจะทำได้ต่ำกว่าระดับ 7.67 พันล้านบาทในปีก่อน เนื่องจากการลดลงของสินค้าในกลุ่ม Hard Disk Drive (HDD) ตามภาวะตลาดที่หดตัว และการแข่งขันด้านราคาที่สูงขึ้น ขณะที่รายได้จากสินค้าและบริการในธุรกิจการประกอบและทดสอบแผงวงจรไฟฟ้ารวม IC Packaging เพิ่มมากขึ้น โดยเริ่มเห็นออเดอร์ทยอยเข้ามามากขึ้น ส่งผลให้การผลิตในปีนี้น่าจะเต็มกำลังการผลิตได้
สำหรับแนวโน้มผลการดำเนินงานในครึ่งปีหลังนี้น่าจะเติบโตดีกว่าครึ่งปีแรก จากที่บริษัทฯปรับตัวในการลดต้นทุนการผลิตเพื่อให้ได้อัตรากำไรที่เพิ่มขึ้น รวมถึงเลือกที่จะผลิตในสินค้าที่มีอัตรากำไรขั้นต้นที่สูง หรือผลิตสินค้าประเภท High value added เช่น IC Packaging, Wafer dicing ,Specialty ,Optical Component เป็นต้น โดยมีมาร์จิ้นมากกว่า 10% ขึ้นไป ทำให้สามารถปรับราคาสินค้าได้ถึงเท่าตัว อีกทั้งบริษัทฯยังคงตั้งเป้าที่จะขยายฐานลูกค้าให้เพิ่มมากขึ้น จากเดิมที่พึ่งพิงลูกค้ารายใหญ่เพียงไม่กี่ราย
โดยแนวโน้มผลการดำเนินงานที่ดีขึ้น ทำให้คาดว่าน่าจะสามารถล้างขาดทุนสะสมที่มีอยู่ 60 ล้านบาทได้ทั้งหมด ในไตรมาส 3/59 ขณะที่เตรียมนำเรื่องเข้าที่ประชุมคณะกรรมการบริษัทเพื่อพิจารณาจ่ายปันผลงวดปีบัญชี 59 หลังล้างขาดทุนสะสมได้หมด
นอกจากนี้บริษัทฯมีแผนขยายกำลังการผลิตเพิ่มในปี 60 สำหรับกลุ่มสินค้า IC Packaging ในอัตรา 30-40%  และ Wafer dicing จะเพิ่มอีก 60-70% จากปัจจุบันเต็มกำลังการผลิตแล้ว เพื่อรองรับออเดอร์ที่เข้ามาอย่างต่อเนื่อง และอยู่ระหว่างการพิจารณาที่จะเพิ่มเครื่องจักร เพื่อรองรับการผลิตในกลุ่มสินค้าใหม่ ๆ ด้วย โดยปกติเงินลงทุนในเครื่องจักรจะใช้ประมาณ 100 ล้านบาท
 
 